Document ID: 32014R0920

KOMISIJOS ĮGYVENDINIMO REGLAMENTAS (ES) Nr. 920/2014
2014 m. rugpjūčio 21 d.
kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
Reglamentu (EEB) Nr. 2658/87 nustatyta prekių nomenklatūra (toliau - Kombinuotoji nomenklatūra), kuri pateikta to reglamento I priede;
(2)
žuvų mėsos gabalų klasifikavimas kaip filė arba kaip kita žuvų mėsa priskiriant Kombinuotosios nomenklatūros 0304 pozicijai priklauso nuo to, ar įmanoma nustatyti, kad tai žuvų filė gabalai;
(3)
Kombinuotojoje nomenklatūroje sąvoka „nugarinė“ vartojama kaip didelių žuvų filė sinonimas. Atsižvelgiant į tai, kad Kombinuotosios nomenklatūros 1604 pozicijoje, kuriai priskiriami paruošti arba konservuoti gaminiai iš žuvų, jau vartojama nuoroda į „nugarinę“, tokia pati nuoroda turėtų būti įrašyta ir Kombinuotosios nomenklatūros 3 skirsnyje, skirtame žuvims;
(4)
pagal didelių žuvų, tokių kaip tunai (Thunnus genties), kardžuvės (Xiphias gladius), buriažuvinių (Istiophoridae) šeimos žuvys, pavyzdžiui, marlinai, buriažuvės ir iešmasnukiai, taip pat vandenyno ryklių (Hexanchus griseus; Cetorhinus maximus; Alopiidae šeimos; Rhincodon typus; Carcharhinidae šeimos; Sphyrnidae šeimos; Isuridae šeimos) anatomiją iš vienos žuvies galima gauti ne daugiau kaip keturias gana dideles žuvies filė (iš dešinės ir kairės pusių, taip pat iš viršutinės ir iš apatinės pusių);
(5)
siekiant užtikrinti nuoseklų Kombinuotosios nomenklatūros taikymą, didelių žuvų filė (supjaustytos arba nesupjaustytos į gabalus), vadinamos „nugarine“, priskyrimas 0304 pozicijai turėtų būti patikslintas;
(6)
todėl, siekiant užtikrinti, kad Kombinuotoji nomenklatūra būtų vienodai aiškinama visoje Sąjungoje, reikėtų į jos antros dalies 3 skirsnį įtraukti papildomąją pastabą;
(7)
Reglamento (EEB) Nr. 2658/87 I priedas turėtų būti atitinkamai iš dalies pakeistas;
(8)
šiame reglamente nustatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priede pateiktos Kombinuotosios nomenklatūros antros dalies 3 skirsnis papildomas šia 2 papildomąja pastaba:
„2.
KN subpozicijose, nurodytose trečioje pastraipoje, sąvoka „filė“ apima „nugarinę“, t. y. žuvies viršutinę, apatinę, dešinę arba kairę pusę sudarančias mėsos juostas, pašalinus galvą, vidaus organus, pelekus (nugaros, analinius, uodegos, pilvo, krūtinės) ir išėmus kaulus (stuburą arba nugarkaulį, šonkaulius, žiaunų lankų kaulus ir t.t.).
Šie produktai supjaustyti gabalais taip pat klasifikuojami kaip filė, jei įmanoma nustatyti, kad tai supjaustytos filė gabalai.
Pirmųjų dviejų pastraipų nuostatos taikomos šioms žuvims:
a)
tunams (Thunnus genties), priskiriamiems KN 0304 49 90 ir 0304 87 00 subpozicijoms,
b)
kardžuvėms (Xiphias gladius), priskiriamoms KN 0304 45 00 ir 0304 84 00 subpozicijoms,
c)
Istiophoridae šeimos žuvims, pavyzdžiui, marlinams, buriažuvėms ir iešmasnukiams, priskiriamiems KN 0304 49 90 ir 0304 89 90 subpozicijoms,
d)
vandenyno rykliams (Hexanchus griseus; Cetorhinus maximus; Alopiidae šeimos; Rhincodon typus; Carcharhinidae šeimos; Sphyrnidae šeimos; Isuridae šeimos), priskiriamiems KN 0304 49 90 ir 0304 89 59 subpozicijoms.“
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. rugpjūčio 21 d.

Labels: 3
17